CELEX: 32019D2251
Language: ro
Date: 2019-12-19 00:00:00
Title: Decizia de punere în aplicare (UE) 2019/2251 a Consiliului din 19 decembrie 2019 privind un mecanism de compensații pentru statul membru al cărui membru național este ales președinte al Eurojust

30.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 336/310
               
            
         DECIZIA DE PUNERE ÎN APLICARE (UE) 2019/2251 A CONSILIULUI
         din 19 decembrie 2019
         privind un mecanism de compensații pentru statul membru al cărui membru național este ales președinte al Eurojust
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1727 al Parlamentului European și al Consiliului din 14 noiembrie 2018 privind Agenția Uniunii Europene pentru Cooperare în Materie de Justiție Penală (Eurojust) și de înlocuire și abrogare a Deciziei 2002/187/JAI a Consiliului (1), în special articolul 12,
         având în vedere propunerea Comisiei Europene,
         întrucât:
         
                     (1)
                  
                  
                     În conformitate cu Regulamentul (UE) 2018/1727 și cu Regulamentul de procedură al Eurojust, membrului național care este ales președinte al Eurojust îi revin funcții suplimentare.
                  
               
                     (2)
                  
                  
                     Exercitarea funcțiilor care revin președintelui Eurojust influențează volumul de lucru al supleantului și al asistentului din statul membru al cărui membru național a fost ales președinte, iar statul membru în cauză poate alege să detașeze o altă persoană cu calificările corespunzătoare pentru a consolida biroul național pe durata mandatului președintelui.
                  
               
                     (3)
                  
                  
                     Articolul 11 alineatul (7) din Regulamentul (UE) 2018/1727 prevede, între altele, că în cazurile în care este detașată o altă persoană cu calificări corespunzătoare, statul membru în cauză are dreptul să solicite compensații.
                  
               
                     (4)
                  
                  
                     Un mecanism de compensații ar trebui să asigure egalitatea de tratament în ceea ce privește rambursarea efectivă a cheltuielilor de întreținere și a altor cheltuieli conexe între un membru național ales președinte și o altă persoană cu calificări corespunzătoare detașată de statul membru în cauză.
                  
               
                     (5)
                  
                  
                     Regulamentul (UE) 2018/1727 nu este obligatoriu pentru Danemarca și, prin urmare, aceasta nu participă la adoptarea și aplicarea prezentei decizii, care pune în aplicare Regulamentul (UE) 2018/1727.
                  
               
                     (6)
                  
                  
                     Regulamentul (UE) 2018/1727 este obligatoriu pentru Irlanda și Regatul Unit și, prin urmare, acestea participă la adoptarea și aplicarea prezentei decizii, care pune în aplicare Regulamentul (UE) 2018/1727,
                  
               ADOPTĂ PREZENTA DECIZIE:
         
            Articolul 1
            
               (1)   Un stat membru al cărui membru național a fost ales președinte al Eurojust și care, din acest motiv, a detașat o altă persoană la biroul său național, având astfel dreptul, în temeiul articolului 11 alineatul (7) din Regulamentul (UE) 2018/1727, să solicite compensații din partea colegiului Eurojust (denumit în continuare „colegiul”) pentru acea persoană, include în cererea sa următoarele informații:
               
                           (a)
                        
                        
                           decizia statului membru în cauză privind detașarea persoanei respective;
                        
                     
                           (b)
                        
                        
                           justificarea necesității de a-și consolida biroul național din cauza creșterii volumului de lucru;
                        
                     
                           (c)
                        
                        
                           detalii privind salariul lunar brut național al persoanei detașate;
                        
                     
                           (d)
                        
                        
                           detalii privind cheltuielile de întreținere și alte cheltuieli conexe acordate persoanei detașate în conformitate cu dreptul intern;
                        
                     
                           (e)
                        
                        
                           detalii privind contul în care se transferă compensațiile.
                        
                     
            
               (2)   Statul membru în cauză trimite colegiului cererea de compensații în termen de șase luni de la data deciziei privind detașarea persoanei.
            
         
         
            Articolul 2
            
               (1)   Colegiul decide cu privire la acordarea compensațiilor în termen de trei luni de la primirea cererii.
            
            
               (2)   Statul membru în cauză are dreptul la compensații atât timp cât membrul său național este președinte și pe perioada corespunzătoare detașării persoanei în cauză.
            
         
         
            Articolul 3
            
               (1)   În conformitate cu articolul 12 alineatul (3) din Regulamentul (UE) 2018/1727, Eurojust rambursează statului membru în cauză următoarele cheltuieli:
               
                           (a)
                        
                        
                           50 % din salariul lunar brut național al persoanei detașate; și
                        
                     
                           (b)
                        
                        
                           cheltuielile de întreținere și alte cheltuieli conexe suportate efectiv de statul membru în cauză cu privire la persoana detașată.
                        
                     
            
               (2)   Cheltuielile menționate la alineatul (1) litera (b) se rambursează numai în cazul în care persoana detașată are dreptul, în temeiul dreptului intern, la orice tip de indemnizații sau de plăți corespunzătoare cheltuielilor, care sunt comparabile prin natura lor cu cele prevăzute în anexa VII la Statutul funcționarilor Uniunii Europene (denumit în continuare „Statutul funcționarilor”) (2), precum: alocații familiale, indemnizația de expatriere, rambursarea cheltuielilor legate de preluarea atribuțiilor, inclusiv indemnizația de instalare, indemnizația de reinstalare, cheltuielile de călătorie, cheltuielile de mutare, diurna.
            
            
               (3)   Eurojust rambursează statului membru în cauză cheltuielile menționate în conformitate cu condițiile și limitele financiare aplicabile în statul membru respectiv. Rambursările nu depășesc, în niciun caz, valorile maxime ale indemnizațiilor sau ale plăților corespunzătoare cheltuielilor prevăzute în anexa VII la Statutul funcționarilor.
            
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 19 decembrie 2019.
            
               
                  Pentru Consiliu
               
               
                  Președintele
               
               K. MIKKONEN
            
         
         
            (1)  JO L 295, 21.11.2018, p. 138.
         
            (2)  Regulamentul (CEE, Euratom, CECO) nr. 259/68 al Consiliului din 29 februarie 1968 de stabilire a Statutului funcționarilor Comunităților Europene, precum și a Regimului aplicabil celorlalți agenți ai acestor comunități și de instituire a unor măsuri speciale tranzitorii aplicabile funcționarilor Comisiei (JO L 56, 4.3.1968, p. 1).